**Tisztelt Szervezők! Tisztelt Kollégák! Kedves Vendégek!**

Köszönöm a Kis-, Közép-, Agrárvállalkozók, Sajtkészítők Egyesületének és a Völgy Vidék LEADER Közösségnek a meghívást, megtiszteltetésnek érzem, hogy a Földművelésügyi Minisztérium képviseletében elsők között üdvözölhetem mintaprojektjüket.

Őszintén hiszek abban, hogy a Magyar Sajtút Hálózat amellett, hogy erősíti a kézműves sajtkészítő szakmát, a jövőben meghatározó szerepet fog játszani hazánk gasztronómiai kultúrájában. A sajtutak lehetővé teszik, hogy a hazai fogyasztók közelebbi kapcsolatba kerüljenek a kézműves sajtkészítőkkel, így a Mesterek önállóan, műhelyükben mutatkozhatnak be. Az érdeklődők a Mesterek portáin a hazai sajt-különlegességek, valódi ízek felfedezése mellett megismerhetik a hazai kézműves sajtgyártás létező kultúráját, a sajtgyártás folyamatát. A sajtbemutatók további fontos célja, hogy a fogyasztók különbséget tudjanak tenni sajt és kézműves sajt között, esetleg megszeressék a sajtgyártás tudományát és hívogató szakmává váljon számunkra.

Úgy gondolom, hogy az Önök szakmai összefogása csak erősíteni fogja az ágazatot, és követendő példát fog mutatni más területen elhivatott szakemberek számára is. Az Önök ösztönzőleg ható együttműködése a magas minőségű, hozzáadott értékeket képviselő termékek előállítása mellett pozitívan hat a vidéki élet fejlődésére is, hiszen az érdeklődők a barangolás során a térség borait, jóízű pálinkáit, más kézműves termékeit is megkóstolják.

A Földművelésügyi Minisztérium továbbra is támogatja a helyi termékek helyben történő értékesítését és a termékpálya mentén történő összefogást. Célunk továbbra is a hagyományosan kiváló minőségű, kézműves, magas hozzáadott értékkel rendelkező élelmiszerek támogatása – hiszen az élelmiszeripar számára ez az egyetlen kitörési pont. Ezért nyitottuk meg a teret az elismerten kiemelkedő minőségű termékek forgalmazásának a Magyar Élelmiszerkönyv emelt szintjének bevezetésével. A Magyar Élelmiszerkönyv Kézműves Élelmiszerekre vonatkozó irányelvének megszületésével pedig a kézműves élelmiszerek előállítást szeretnénk ösztönözni, így egyes kézműves tejtermékek előállítását is.

Az utóbbi évek pozitív változása az is, hogy a hazai kézműves sajtgyártók termékei egyre jobb minőségűek, és akik tehetik, megjelennek a vidéki piacokon, vásárokon is.

Ezért szeretettel üdvözöljük és őszinte elismerésünk a sajtút hálózatnak, hogy megszervezi ezeket a nagyszerű túrákat, amelyeken a kézműves sajtkészítők közvetlen környezetükben mutathatják be munkájukat, ismertethetik meg az érdeklődőkkel a szakmai tevékenységük legszebb pillanatait, legbecsesebb kincseiket.

Munkájukhoz kitartást, sok- sok látogatót, és további sikereket kívánok!

Üdvözlettel:

Dr. Fazekas Sándor

földművelésügyi miniszter